Opasni blavor usred bijela dana gmizao je među stotinama kupača na baškovoškoj plaži i bez računa im prodavao čokoladne krafne posute šećerom u prahu. Vikao je "krafne, krafne, idemo krafne", siktao kupaćima nad glavama "marmelada, čokolada!"



Odmah su intervenirali hrabri komunalni redari Općine Baška Voda i na licu mjesta naplatili mu kaznu.

Razočarani zmijoliki gušter nije se htio prepirati. Priznao je grijehe i otvorio takujin. Gotovo smo sigurni da je ovo prvi blavor od postanka svijeta da je platio novčanu kaznu, zato o ovom jedinstvenom podvigu čestitike treba uputiti i načelniku.

Ne vjerujete nam?

Prilažemo službenu "potvrdu o naplaćenoj kazni na mjestu izvršenja prekršaja" s potpisom komunalnog redara Milenka Rimca koji je spomenutom blavoru prošlog petka odredio globu od 300 kuna.





Ispod podataka o Općini Baška Voda, u lijevom kutu dokumenta stoji "Upravi odjel za gospodarenje prostorom, komunalne i prometne poslove", klasa: 363_02/18-01/38, ur broj 2147/02-03-18/0, a tekst ide:

"Milenko Rimac komunalni redar je dana 26. 7. na plaži obavljenim nadzorom utvrdio da je blavor počinio prekršaj iz čl.18. stavak 1., točka 4."

Pod rubrikom "kratak opis događaja" optužuje ga se da je, logično, "prodavao krofne po plaži".

Još jednom je ponovljeno ime počinitelja, na dnu kazne crvenom kemijskom i velikim slovima - BLAVOR.

Rubrika gdje bi se trebala upisati adresa stanovanja je ostavljena prazna. Logično - gušteri žive na livadama. Ne piše ni broj osobne iskaznice ni podaci o roditeljima.

Iako je iz službene papirologije nedvojbeno da je životinja novčano kažnjena, u Baškoj Vodi poznato je da zaista postoji osoba s nadimkom Blavor koja prodaje krafne po plaži, ali pretpostavljamo da u ovom slučaju nije riječ o njemu jer bi onda, naravno, pisalo puno ime i prezime.

No, pita li se itko, kako će sada nesretni gušter, kolateralna žrtva birokratskog nemara općinskog komunalca, preživjeti mjesec bez tih 300 kuna koliko ga je po džepu lupila Općina Baška Voda? Sva sreća, nakon kažnjavanja pušten je natrag u prirodu.







Ilustracija / Hanza Media

A jesu li se turisti prepali kad su vidjeli guštera s košarom punom peciva? Je li bio incidentatn? Ova pitanja postavili smo komunalnom redaru Milenku Rimcu.

Čuli smo da ste hrabrom intervencijom otjerali blavora s plaže. Možete li nam reći što je tu bilo, opisati situaciju?

- Ma nisan ga ja otira. Blavor je prodava krafne po plaži, a to on ne smi radit.

Je li vas bilo strah?

- Ma nije, ne.

Stvarno?

- Znaš zašto? Mene često zovu kad triba znat uspostavit kontakt s takvin počiniteljima. Ovako, moraš znat točno kako ćeš mu prić. Odma vidiš. Odma ga smiriš. Većina njih nije agresivna, ako si ti pristupio njemu kako treba. Ali ako na njega ideš arogantno...

Da, da. Čula sam da se njima ne smije naglo prilazit.

- Točno tako! Triba bit human, normalan pristup. To je to.





Je li se blavor ljutio, bunio? Pravio probleme?

- Ma nije, to 'ko van je reka izmišlja. Ništa se on nije bunio! Zna i sam šta je napravio. Rečeno mu je prethodno, i to dosta puta da se ne smi po plaži prodavat. Ali, eto - nastavio je.

Aha, znači nije prvi put da blavor prodaje peciva?

- Nije, nije. I evo, onda smo mu morali blagu kaznu napravit.

Vi ste ga upozoravali i ranije - on se opet vraća. Možda ne razumije naš jezik?

- Ma razumi, i to dobro! Eto, to je sitna kazna. Naplatili smo mu je da ne oda više po plaži. Postupio san ja kako treba, ali svatite, mi ga toleriramo dugo već. Nije on jedini! A nama nije cilj kažnjavat, nego oćemo red da uvedemo. Šta manje toga bude...

Znači, još ih ima? Uh. Odakle se uopće blavor spustio na plažu?

- Iz Bosne.

Je li ovaj blavor pekar? Sam peče te krafne?

- Ne, ne, ne. Ma kakvi! Ne pravi on to. Uzme u trgovini.

Odakle njemu novac za tu kaznu? Kako je platio?

- Čekali smo da proda malo pa mu onda prišli. Razumite, iz zasjede. On je proda već jedan dio kad smo mi intervenirali. Bio je i kolega, rečeno mu je "nemoj to radit", ali on jednostavno, eto, opet nije posluša.

Da, mogu mislit. Vi morate čuvati plažu. Ako se spusti još blavora, prepast će se ljudi!

- Je! Točno! Točno tako.

A kako su uopće kupači reagirali? Je li im bilo čudno, jesu li se bojali?

- Sve je bilo dobro. Uvijek ima problemčića, ali riješimo ih mirnin puten. Gledajte, mi znamo koja su njegova prava. I to poštujemo.